Plutonga sayohat qilgan pochta markasi Ginnesning Rekordlar kitobiga kiritildi

New Horizons kosmik qurilmasi bortida Plutonga sayohatga uchirilgan Amerika pochta markasi Ginnesning Rekordlar kitobiga kiritildi, deb yozadi “TASS”. AQSh Pochta xizmati ma’lum qilishicha, u Yerdan 5 milliard km masofaga uchib, barcha pochta markalari ichida eng uzoq yo‘lni bosib o‘tdi.

“Endi ushbu g‘aroyib hodisa rasman e’tirof etildi”, — dedi Ginnesning Rekordlar kitobi vakili Jimmi Koggins loyiha ilmiy rahbari Alan Sternga sertifikat topshirar ekan.
New Horizons o‘n yil avval uchirilgan va o‘tgan yilning iyulida o‘z safarining bosh manzili — Plutonga yetib borgan edi. Mitti sayyora yonidan soniyasiga 14 km tezlikda uchib o‘tib, kosmik qurilma uning tuzilmasi va atmosfera tarkibi haqidagi noyob axborotni uzatdi.
Sternning eslatishicha, 1991-yilda chiqarilgan 29 sentli pochta markasiga mitti sayyoraning tasviri bilan birga, “Pluton hali o‘rganilmadi” yozuvi tushirilgan edi, u kosmik qurilmani yaratish ustida ishlagan butun jamoaning shioriga aylangan. O‘tgan yilning iyulida New Horizons Plutonning yaqinidan uchib o‘tgach, marka muomaladan chiqarilgan.